Diari Oficial de la Generalitat Valenciana


Sumari del DOGV 3424, del 01-02-1999 (1999/683)

ACORD de 26 de gener de 1999, del Govern Valencià, pel qual es declara d'interés comunitari la instal·lació d'una indústria de fabricació de taulells, en el terme municipal de l'Alcora.
-----------------------------------------------------------------------------------------------------------------------------------------------------------------------------------------

### Dades del document

Número de DOGV
:   3424

Data del DOGV
:   01-02-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/683


Data del document
:   26-01-1999

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Alcora, l'
    * ceràmica
    * pla d'urbanisme

ACORD de 26 de gener de 1999, del Govern Valencià, pel qual es declara d'interés comunitari la instal·lació d'una indústria de fabricació de taulells, en el terme municipal de l'Alcora. [1999/X683]
  
El Govern Valencià, en la reunió del dia 26 de gener de 1999, adoptà l'acord següent:
  
Antecedents de fet
  
Primer
  
El 26 de febrer de 1998 té entrada en el Registre General dels Serveis Territorials de Castelló, de la Conselleria d'Obres Públiques, Urbanisme i Transports, la sol·licitud de declaració d'interés comunitari, pel procediment extraordinari, formulada per l'entitat Azulejos Mallol, SA, per a la instal·lació d'una planta de fabricació de taulells.
  
L'actuació afecta el sòl no urbanitzable, en el terme municipal de l'Alcora, de 66.219 m2, segons la sol·licitud, i de 73.407 m2, segons les escriptures, amb una superfície de construccions de 10.093'12 m2 i un volum de construcció de 74.033'84 m3. Els terrenys estan integrats en una àrea situada al sud del sòl urbà de l'Alcora, distant uns 4 km i pròxim a la carretera CV-21, que uneix l'Alcora amb el municipi d'Onda. Comprén la parcel·la 36 del polígon 23 (abans polígon 41, parcel·la 14) i la parcel·la 38 del polígon 23 (abans polígon 41, parcel·les 15 i 16).
  
La superfície construïda en naus és de 10.093'12 m2, amb una alçària de 7 i 15 m, volum de la construcció 74.033'84 m3, coeficient d'edificabilitat 0'15 m2/m2, separació a camins i límits 6 m i separació a la carretera de l'Alcora a Onda (CV-21) 50 m.
  
Segon
  
Després dels informes previs de l'Oficina del Pla de Carreteres, de la Conselleria d'Obres Públiques, Urbanisme i Transports, de la Conselleria de Medi Ambient, i de l'Ajuntament de l'Alcora, en sentit favorable, s'admeté a tràmit l'expedient mitjançant Resolució del conseller d'Obres Públiques, Urbanisme i Transports de 6 d'agost de 1998.
  
El projecte, junt amb l'estudi d'impacte ambiental, se sotmeté a informació pública, pel termini de 20 dies, mitjançant anuncis publicats en el Diari Oficial de la Generalitat Valenciana núm. 3.311, de 19 d'agost de 1998, i en el periòdic El Mundo de Castelló, de 19 d'agost de 1998, i dins del termini concedit per a al·legacions, el 9 de setembre de 1998, el Sr. Julián Lozano Nomdedeu sol·licità una còpia de l'expedient de declaració d'interés comunitari.
  
Durant el termini d'informació pública de l'expedient, no es presentà cap proposta alternativa a la desencadenant del procediment.
  
Tercer
  
Sense perjuí dels informes demanats prèviament a l'admissió a tràmit de l'expedient, una vegada acordada aquesta, se sol·licità el de la Conselleria d'Ocupació, Indústria i Comerç, emés en sentit favorable el 25 de setembre de 1998.
  
Així mateix, es concedí audiència en l'expedient als municipis de la zona (Castelló de la Plana, Costur, Figueroles, Ribesalbes i Sant Joan de Moró), i es va rebre un escrit de l'Ajuntament de Castelló de la Plana, en el qual s'assenyala que la citada instal·lació es troba molt allunyada dels límits del terme municipal de Castelló de la Plana, per la qual cosa no afecta el seu model territorial.
  
El projecte s'ha sotmés a declaració d'impacte ambiental, emesa per Resolució del director general per al Desenvolupament Sostenible, de la Conselleria de Medi Ambient, el 27 de novembre de 1998, en la qual estima acceptable el projecte, només als efectes ambientals, amb una sèrie de condicions que s'enumeren en la citada resolució.
  
Quart
  
La Comissió Informativa de la Comissió Territorial d'Urbanisme de Castelló, en data 10 de desembre de 1998, emeté un informe favorable sobre el expedient de referència.
  
Cinqué
  
El conseller d'Obres Públiques, Urbanisme i Transports informà favorablement la present declaració d'interés comunitari mitjançant Resolució de 22 de desembre de 1998.
  
Fonaments de dret
  
Primer
  
A la vista del primer dels antecedents que precedeixen, del qual resulta que l'actuació pretén l'ocupació d'una superfície de terrenys superior a 4 hectàrees i que té més de 8.000 m2 de construcció, en sòl no urbanitzable, la sol·licitud de declaració d'interés comunitari s'ha tramitat, segons resulta dels antecedents anteriors, i s'ha de resoldre de conformitat amb allò que s'ha disposat en l'article 20 de la Llei 4/1992, de 5 de juny, de la Generalitat Valenciana, sobre Sòl No Urbanitzable.
  
Així les coses, amb vista a constatar el compliment de les condicions a què es refereix el número 1 de tal precepte, s'adverteix el següent:
  
a) Per les seues característiques i el seu impacte territorial, l'activitat no es pot emplaçar en els sòls urbans, urbanitzable o aptes per a la urbanització previstos pels planejaments vigents en els municipis de la zona. L'emplaçament proposat és territorialment adequat, com preveu l'Ajuntament de l'Alcora en el seu informe favorable adoptat per acord de la Comissió de Govern d'11 de maig de 1998.
  
b) L'actuació resol adequadament i a càrrec seu els següents serveis que necessita per al seu establiment i el seu funcionament, com s'especifica en la memòria del projecte:
  
- Solució de l'accés rodat: l'activitat que es pretén instal·lar utilitzarà els accessos existents en l'actualitat, que és la carretera CV-21 d'Onda a l'Alcora, i es realitza un camí de servei i la seua connexió al futur enllaç, adequant la secció tipus al trànsit que suportarà i serà a càrrec de la promotora, després de la presentació prèvia en el Servei Territorial de Carreteres de Castelló, del projecte justificatiu de la solució adoptada i emissió per aquell de l'informe favorable, al qual s'adaptarà el promotor a l'hora de realitzar les obres de construcció del citat camí, d'acord amb allò que s'ha indicat en l'escrit presentat en data 26 de juny de 1998, en substitució de la proposta formulada en el projecte original.
  
- Subministrament d'energia elèctrica: la zona de la parcel·la serà alimentada per la companyia subministradora, Iberdrola, SA, per mitjà d'una xarxa de mitjana tensió que la dita companyia té en les proximitats d'on s'ubicarà la indústria i es garantirà mitjançant la instal·lació a la planta d'un centre de transformació de 1.000 kVA.
  
- Subministrament d'aigua: està garantit per disposar d'un subministrament d'aigua en la pròpia parcel·la amb una canonada de fibrociment d'un diàmetre de 300 mm des del pou de Las Pedrizas, ubicat en les proximitats de la finca, amb el fi de subministrar el cabal necessari per al desenvolupament de l'activitat.
  
- Subministrament de gas natural: queda assegurat per la ubicació en el mateix límit de la parcel·la d'una conducció de l'empresa Enagás, que passa pel camí fronterer de la finca i de forma soterrània.
  
- Eliminació de residus: està previst que els residus que s'han d'obtindre en l'activitat seran les aigües de llavada de les línies d'esmaltat i dels elements de la secció de preparació de l'esmalt, i aquestes aigües residuals es tractaran en una planta depuradora per a residus no orgànics i reutilitzades en el procés de fabricació de la planta, per a la mòlta de frites, per a la producció d'esmalt o en la neteja de les esmaltadores.
  
La resta dels residus sòlids resultants de la depuració seran retirats per empreses dedicades a aquest fi i transportats a abocadors autoritzats o plantes de reciclatge i aprofitament d'aquests.
  
S'instal·laran filtres de mànegues i tremuja per a emmagatzemament de pols d'argila atomitzada i la seua posterior càrrega i transport a un atomitzador amb el fi d'evitar l'emissió de pols.
  
Els residus orgànics seran tractats per mitjà d'una depuradora biològica i l'aigua resultant del procés serà reutilitzada per a regatge de les plantacions de la finca, amb la corresponent neteja periòdica de la dita depuradora per l'empresa autoritzada, i s'adopta aquesta solució atesa la llunyania de la xarxa de clavegueram de l'Alcora, situada a uns 5 km.
  
Les aigües pluvials es canalitzaran a un desguàs natural que travessa la finca i que condueix a un xicotet barranc situat l'altre costat de la carretera de l'Alcora a Onda.
  
c) La mercantil promotora de l'expedient assumeix el compliment de les obligacions, els deures i les cessions exigides segons l'article 20.1.c) de la Llei del Sòl No Urbanitzable. Així el deure de cessió de terrenys per a zona verda pública s'ha substituït pel pagament del cost d'urbanització dels terrenys amb un import de 924.000 pessetes, segons consta en l'Acord de la Comissió de Govern de l'Ajuntament de l'Alcora, de 18 de maig de 1998.
  
Igualment el deure de cessió del 10% de l'aprofitament urbanístic patrimonialitzable s'ha substituït pel pagament del 10% estimat del cost d'urbanització dels terrenys, amb un import de 924.000 pessetes, segons consta en l'Acord de la Comissió de Govern de l'Ajuntament de l'Alcora, de 14 de setembre de 1998.
  
En conseqüència, se observa el compliment de les condicions fixades en l'article 20.1. de la llei esmentada.
  
Segon
  
La tramitació de l'expedient ha sigut formalment correcta, i s'han complit les exigències processals establides en l'article 20.2 de la mateixa llei, en relació amb les derivades de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística.
  
Tercer
  
L'actuació sol·licitada és d'implantació adequada des del punt de vista territorial, ja que no s'ha trobat, dins del sòl urbà industrial, suficient espai lliure per a poder situar la indústria, tal com s'informa en l'Acord de la Comissió de Govern de l'Ajuntament de l'Alcora, d'11 de maig de 1998.
  
Així les coses, s'entén que la declaració d'interés comunitari, considerada en el preàmbul de la Llei sobre Sòl No Urbanitzable com una espècie de planejament puntual, és instrument adequat per a l'atribució de l'ús sol·licitat, màximament quan en haver seguit el procediment extraordinari de l'article 20 d'aquesta llei, està rodejada de garanties processals i substantives, assenyaladament les de caràcter mediambiental i les relatives a la participació pública en les plusvàlues que genera la declaració, equivalents a una modificació puntual de planejament encaminada a la concreta localització d'un ús i aprofitament.
  
Des d'un punt de vista econòmic i social, l'actuació es considera molt positiva, perquè comportarà una gran inversió, amb el consegüent augment, així com de llocs de treball, la generació d'altres inversions amb interessos vinculats amb l'activitat objecte d'estudi que potenciarien i refermarien el desenvolupament econòmic i social de la zona.
  
De tot això se segueix que procedeix la declaració d'interés comunitari sol·licitada, amb les condicions que es diran en la part dispositiva d'aquest acord.
  
Quart
  
El Govern Valencià és l'òrgan competent per a la resolució de l'expedient, amb la consegüent aprovació i la definició del corresponent ús, en virtut d'allò que s'ha disposat en l'article 20 de la Llei 4/1992, de 5 de juny, sobre Sòl No Urbanitzable, després de l'informe previ del conseller d'Obres Públiques, Urbanisme i Transports i de la Comissió Informativa d'Urbanisme (articles 5 i 11 del Reglament d'Òrgans Urbanístics de la Generalitat Valenciana, aprovat pel Decret 77/1996, de 16 d'abril, del Govern Valencià).
  
De conformitat amb els preceptes legals citats i la resta de general i pertinent aplicació, a proposta del conseller d'Obres Públiques, Urbanisme i Transports, el Govern Valencià
  
ACORDA
  
Primer
  
Aprovar definitivament l'actuació integral que s'ha de desenvolupar en els termes de l'article 20 de la Llei 4/1992, de 5 juny, sobre Sòl No Urbanitzable, l'ordenació urbanística relativa a l'atribució d'ús per a la instal·lació de una indústria de fabricació de taulells, en sòl no urbanitzable, del terme municipal de l'Alcora, que afecta a una superfície de 66.219 m2, segons la sol·licitud, i de 73.407 m2 segons les escriptures, delimitada en els antecedents d'aquest acord i en el projecte.
  
Segon
  
Adjudicar la referida actuació integral d'interés comunitari a Azulejos Mallol, SA, que l'haurà d'executar de conformitat amb les determinacions del projecte presentat i observant les següents condicions:
  
1) Satisfer a l'Ajuntament de l'Alcora les compensacions econòmiques substitutives dels deures de cessió de terrenys (924.000 pessetes) i cessió de l'aprofitament urbanístic patrimonialitzable (924.000 pessetes), que es fixen en 1.848.000 pessetes, amb anterioritat al començament d'aquesta execució.
  
2) L'acord d'adjudicació caducarà si en el termini de 6 mesos a comptar des de la seua publicació en el Diari Oficial de la Generalitat Valenciana, la interessada no ha sol·licitat, en condicions d'obtindre-la, la preceptiva llicència municipal d'obres. Així mateix, el termini màxim per a l'execució de l'actuació integral serà el que s'assenyale en la llicència municipal, amb un màxim de dos anys prorrogables per resolució del conseller d'Obres Públiques, Urbanisme i Transports. L'eventual declaració de caducitat de l'adjudicació l'emetrà, arribat el cas, el conseller d'Obres Públiques, Urbanisme i Transports, a qui el present acord confereix les facultats necessàries per a aquest fi, després de l'expedient previ instruït amb l'audiència de l'interessat i de l'Ajuntament de l'Alcora. La dita declaració, si es produïra, determinaria la suspensió temporal de la declaració d'interés comunitari d'aquesta actuació integral, fins que el Govern Valencià resolga una nova adjudicació d'aquesta o la seua suspensió definitiva.
  
A més de la citada llicència municipal d'obres, l'adjudicatari haurà d'obtindre els permisos, les llicències i les autoritzacions que siguen necessaris per al lícit exercici de l'activitat.
  
3) Executar l'actuació amb observació de les condicions imposades en la declaració d'impacte ambiental de 27 de novembre de 1998.
  
4) Quant a la via pecuària Carrerada número 2 de l'Alcora, de 37'5 m d'amplària legal, amb la qual limiten els terrenys sobre els quals es pretén l'actuació, s'haurà de respectar el domini públic constituït per aquesta via pecuària i, així mateix, aquest domini públic haurà de mantindre el seu caràcter de via agropecuària i no podrà ser utilitzada com a via de comunicació per a vehicles pesants relacionats amb la indústria a implantar.
  
5) Quant a la zona de protecció de la carretera serà de 50 m, mesurats des de la banda blanca exterior de l'actual calçada en la façana de la parcel·la objecte de la declaració d'interés comunitari i el camí de servei i la seua posterior connexió a l'enllaç de la CV-21, serà de la tipologia estructural i passarà segons el traçat proposat en el primer informe de l'Oficina del Pla de Carreteres de data 26 de maig de 1998, que fou acceptat per l'entitat peticionària mitjançant un escrit d'al·legacions presentat el 26 de juny de 1998 (núm. de registre 13.958), i que es compromet a executar-ho a càrrec seu després de l'informe preceptiu previ del Servei Territorial de Carreteres de Castelló, i no admet l'accés pel traçat que es proposa en el projecte presentat.
  
6) Obtindre autorització del Govern Valencià per a qualsevol canvi que afecte la titularitat de la promoció objecte de la present actuació integral.
  
Contra el present acord, que posa fi a la via administrativa, es podrà interposar recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, comptats des de l'endemà de la notificació o publicació d'aquest acord en el Diari Oficial de la Generalitat Valenciana, de conformitat amb allò que s'ha previst en les articles 10 i 46 de la Llei de 13 de juliol de 1998, Reguladora de la Jurisdicció Contenciosa Administrativa. Tot això sense perjuí que es puga exercir qualsevol altre recurs que s'estime oportú.
  
València, 26 de gener de 1999
  
El conseller secretari del Govern Valencià,